ועדת הכספים, כנסת 20, פרוטוקול מספר 607, 2017-01-10 11:30

משה גפני: בוקר טוב, אני מתכבד לפתוח את הישיבה.

משה גפני: הסעיף הבא בסדר-היום: צו הפיקוח על מצרכים ושירותים (תמרוקים)(תיקון), התשע"ז – 2017.

משה גפני: מי מציג את הצו?

משה גפני: בבקשה.

<מוריה סיני בן צור: שלום וברכה.

<מוריה סיני בן צור: אני מוריה בן צור, מהלשכה המשפטית של משרד הבריאות.

<מוריה סיני בן צור: אנחנו מביאים היום את צו הפיקוח על מצרכים ושירותים (תמרוקים).

<מוריה סיני בן צור: אנו מבקשים לערוך תיקון בצו כדי לאפשר ייצוא תמרוקים ללא רשיון תמרוקים פלוני.

<מוריה סיני בן צור: כיום כל היצואנים במדינת ישראל, כדי לייצא תמרוקים לחו"ל, נדרשים לקבלת שני רשיון – רשיון תמרוקים כללי ורשיון תמרוקים פלוני, למוצר עצמו.

<מוריה סיני בן צור: אנחנו מבקשים להוריד מהם את הנטל של רשיון התמרוקים הפלוני – שזה רשיון למוצר עצמו, רק לייצוא, כדי שאפשר יהיה לייצא בלי האגרה שנדרשת מהם.

<מוריה סיני בן צור: אין כמובן שום פגיעה בסטנדרט הראוי של המוצר, כי אנחנו עדיין ממשיכים בדרישה של רשיון התמרוקים הכללי שזה מודל פיקוח של GMP באותו אתר ייצור שייצר את התמרוקים לחו"ל.

<מוריה סיני בן צור: בגדול, הפסד ההכנסות המשוערך עומד על מיליון וחצי.

<מוריה סיני בן צור: אני מבקשת לתקן את מה שכתוב במכתב שהועבר לוועדה, של 3.5 מיליון – מיליון וחצי.

<מוריה סיני בן צור: זו פשוט טעות שנפלה במכתב.

משה גפני: תודה רבה.

משה גפני: בבקשה.

מירב בן ארי: תודה, אדוני היושב-ראש.

מירב בן ארי: אמשיך משם.

מירב בן ארי: מבחינתי זה יום חשוב מאוד.

מירב בן ארי: אחרי שנים שיצרנים של תמרוקים גם שילמו כסף וגם נאלצו להוציא רשיון, שצריך לזכור, אדוני היושב-ראש, שלפעמים – זה מוצר קוסמטיקה, שרק לקבל את הרשיון עליו לקח שלושה חודשים, אז מי שמבין במוצרי קוסמטיקה יודע שברגע שאתה עושה מוצר לקיץ ואתה מקבל את האישור אחרי שלושה חודשים, עברנו לחורף, ואותו יצרן תמרוקים איבד את זה.

משה גפני: אתרוגים אחרי סוכות.

מירב בן ארי: נכון.

מירב בן ארי: אני אומרת קודם כל תודה רבה לשר הבריאות יעקב ליצמן ולשר האוצר שנתנו לי תמיכה.

מירב בן ארי: זו יוזמה שהבאתי כיו"ר שדולת כחול-לבן שהגיעה אליי מיצרני תמרוקים, שישבו כאן.

מירב בן ארי: זה היה אירוע מרגש.

מירב בן ארי: הם אמרו ששנים הם מחכים לבשורה הזאת.

משה גפני: זה לא יפגע ביבואנים?

מירב בן ארי: לא.

מירב בן ארי: ועדת העבודה והרווחה בימים אלה - אישרנו את פקודת הרוקחים.

מירב בן ארי: התקנות והביצוע שלהם ייקחו עוד חודשים.

מירב בן ארי: לכן בזמן הזה השרם אמרו: חבל על הזמן – ניתן להם את האפשרות גם להפסיק להוציא את האישור פלוני וגם להפסיק לשלם את הכסף.

מירב בן ארי: אדוני היושב-ראש, זה הגיע למצב שיצרן תמרוקים פה בארץ, שהוא רק מייצא, אומר לי: כבר לא אכפת לי לשלם כפול – רק שמשרד הבריאות ייתן לי את האישור בזמן, וגם זה לא עבד.

מירב בן ארי: מבחינתנו, אנחנו עושים צדק, וגם מקלים גם ביוקר מחיה, כי בסוף אנחנו משלמים את זה, וגם עושים צדק היסטורי בעיניי – אתה גם מפסיק להוציא את האישור פלוני וגם מפסיק לשלם, וזו הפחתה של נטל הרגולציה שיש על היצרנים.

משה גפני: תודה.

משה גפני: בבקשה.

<ברוך שניר: שמי ברוך שניר, מנהל תחום כלכלה בהתאחדות המלאכה והתעשייה.

<ברוך שניר: כמובן, אנחנו מברכים על הצו.

<ברוך שניר: רק רציתי להסב את תשומת לב חברי הכנסת הנכבדים לכך שישנו סגמנט מסוים בתהליך ייצור תמרוקים לארצות כמו הודו, אוקראינה, שדורש Certificate of Free Sale, והוא נשען על קבלת אותו רשיון תמרוקים פלוני שעומד להתבטל.

<ברוך שניר: השאלה היא כעת, מה יהווה בידי אותו יצואן אסמכתא לכך שיוכל לעמוד בתנאי הסף בייצוא לארצות אלה.

<ברוך שניר: לא ברור אם רשיון תמרוקים כללי יספק מהבחינה הזו.

<ברוך שניר: לכן אם משרד הבריאות יתייחס, נשמח לשמוע תשובה.

משה גפני: תשוב, בבקשה.

<מוריה סיני בן צור: הסמכות של הוצאת Certificate of Free Sale הועברה למשרד הכלכלה, לפי מה שידוע לי לפחות.

<מוריה סיני בן צור: הם אלה שמוציאים את התעודות האלה.

<ברוך שניר: על סמך מה?

<מוריה סיני בן צור: עד היום מאיפה קיבלת תעודות כאלה?

<ברוך שניר: משרד הכלכלה נתן את התעודות האלה על סמך אישור שלכם, על סמך רשיון התמרוקים הפלוני שכרגע אתם מבטלים אותו.

<מוריה סיני בן צור: רשיון תמרוקים כללי יהיה בידם.

<מוריה סיני בן צור: יש בידם מסמך מסוים.

<ברוך שניר: השאלה היא אם זה יספק לצורך הייצוא לארצות האלה.

<ברוך שניר: לא כל כך ברור.

מירב בן ארי: המטרה פה היא להפחית את הנטל של הרגולציה.

מירב בן ארי: לעניין הזה תפנה למשרד הכלכלה.

עודד פורר: אדוני, אני מציע שתאשר את הצו, ושתצא בקשה למשרד הכלכלה פה שייתנו הוראה בעניין הזה כדי שהוא לא בסוף ייתקע בין שני המשרדים.

משה גפני: אתה מעלה דבר נכון.

משה גפני: עומדים בפני רפורמה.

משה גפני: צריך את התקנות.

משה גפני: אני מקבל את ההצעה הזאת.

<ברוך שניר: הכוונה היא לא לעכב.

משה גפני: בסדר.

משה גפני: נבקש ממשרד הכלכלה שייתן את ההבהרות בעניין הזה.

משה גפני: צריך לעקוב אחרי זה, כי הולכים לתהליך.

משה גפני: התהליך מתחיל בזה ולא מסתיים בזה.

משה גפני: זה תהליך ארוך.

משה גפני: אתם תהיו חלק מהעניין.

משה גפני: זה יפתח את התעשייה הזאת, את התמרוקים.

משה גפני: לכן אני מציע, כפי שהחברים אמרו, לאשר את זה.

משה גפני: לפנות למשרד הכלכלה, לבקש מהם את ההתייחסות.

משה גפני: אם יתברר שיש בעיות, יש לנו הכלים כדי לטפל בעניין הזה.

אייל לב-ארי: הצו הזה הוא לכאורה זמני עד שיאושרו התקנות הרלוונטיות בוועדת העבודה, וכשהן יאושרו, הוא ישונה בהתאמה.

עודד פורר: הוא יבוטל.

משה גפני: בבקשה, להקריא את הצו.

<מוריה סיני בן צור: מתוקף סמכותי לפי סעיפים 5, 15, 38 ו-43 לחוק הפיקוח על מצרכים ושירותים, התשי"ח-1957, באישור שר האוצר לפי סעיף 39ב לחוק יסודות התקציב, התשמ"ה – 1985, וועדת הכספים של הכנסת לפי סעיף 1(ב) לחוק יסוד: משק המדינה, אני מצווה לאמור: תיקון סעיף 1.

<מוריה סיני בן צור: 1.

<מוריה סיני בן צור: בסעיף 1 לצו הפיקוח על מצרכים ושירותים (תמרוקים), התשל"ג- 1973 (להלן- הצו העיקרי), בהגדרת "שיווק" המילה "יצוא" – תימחק.

<מוריה סיני בן צור: תיקון סעיף 2.

<מוריה סיני בן צור: סעיף 2 לצו העיקרי, אחרי סעיף קטן (א) יבוא: "(א1) על אף האמור בסעיף קטן (א) רשאי אדם לייצר תמרוק המיועד לייצוא בלבד, בתנאי שקיבל רישיון תמרוקים כללי מאת המנהל ובהתאם לתנאיו.

<מוריה סיני בן צור: (א2) לא ייצא אדם תמרוק אלא אם כן קיבל רישיון תמרוקים כללי מאת המנהל".

<מוריה סיני בן צור: תיקון סעיף 9.

<מוריה סיני בן צור: 3.

<מוריה סיני בן צור: בסעיף 9 לצו העיקרי, אחרי "לא ישווק אדם" יבוא "ולא ייצא".

<מוריה סיני בן צור: תיקון סעיף 10.

<מוריה סיני בן צור: בסעיף 10 לצו העיקרי, אחרי "לא ישווק" יבוא "או ייצא".

משה גפני: מי בעד אישור הצו – ירים את ידו.

משה גפני: מי נגד?

משה גפני: מי נמנע?

משה גפני: הצבעה בעד הצו – פה אחד צו הפיקוח על מצרכים ושירותים (תמרוקים)(תיקון), התשע"ו–2016, אושר.

משה גפני: הצו אושר פה אחד.

משה גפני: תודה רבה, הישיבה נעולה.